CELEX: 32005D0403
Language: el
Date: 2005-05-25 00:00:00
Title: 2005/403/EK: Απόφαση της Επιτροπής, της 25ης Μαΐου 2005, περί καθορισμού των κατηγοριών επιδόσεων αντίστασης έναντι εξωτερικής πυρκαγιάς στεγών και επικαλύψεων στεγών για ορισμένα δομικά προϊόντα όπως προβλέπεται στην οδηγία 89/106/ΕΟΚ του Συμβουλίου [κοινοποιηθείσα υπό τον αριθμό Ε(2005) 1501]  (Κείμενο που παρουσιάζει ενδιαφέρον για τον ΕΟΧ)

28.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 135/37
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 25ης Μαΐου 2005
   περί καθορισμού των κατηγοριών επιδόσεων αντίστασης έναντι εξωτερικής πυρκαγιάς στεγών και επικαλύψεων στεγών για ορισμένα δομικά προϊόντα όπως προβλέπεται στην οδηγία 89/106/ΕΟΚ του Συμβουλίου
   [κοινοποιηθείσα υπό τον αριθμό Ε(2005) 1501]
   (Κείμενο που παρουσιάζει ενδιαφέρον για τον ΕΟΧ)
   (2005/403/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 89/106/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα του τομέα των δομικών κατασκευών (1), και ιδίως το άρθρο 20 παράγραφος 2,
   Εκτιμώντας τα ακόλουθα:
   
               (1)
            
            
               Η οδηγία 89/106/ΕΟΚ προβλέπει ότι προκειμένου να ληφθούν υπόψη τα διαφορετικά επίπεδα προστασίας για τα δομικά έργα σε εθνικό, περιφερειακό ή τοπικό επίπεδο, είναι δυνατόν για κάθε βασική απαίτηση να ορίζονται κατηγορίες επιδόσεων των προϊόντων στα ερμηνευτικά έγγραφα. Τα εν λόγω έγγραφα έχουν δημοσιευθεί στην «Ανακοίνωση της Επιτροπής σχετικά με τα ερμηνευτικά έγγραφα της οδηγίας του 89/106/ΕΟΚ» (2).
            
         
               (2)
            
            
               Όσον αφορά τη βασική απαίτηση πυρασφάλειας, στο ερμηνευτικό έγγραφο αριθ. 2 απαριθμούνται μια σειρά αλληλένδετα μέτρα τα οποία καθορίζουν από κοινού τη στρατηγική για την πυρασφάλεια η οποία μπορεί να αναπτυχθεί στα κράτη μέλη.
            
         
               (3)
            
            
               Στο ερμηνευτικό έγγραφο αριθ. 2 προσδιορίζονται οι απαιτήσεις όσον αφορά τα δομικά προϊόντα για τις στέγες που εκτίθενται σε εξωτερική πυρκαγιά.
            
         
               (4)
            
            
               Εν είδει εναρμονισμένης λύσης, με την απόφαση 2001/671/ΕΚ της Επιτροπής, της 21ης Αυγούστου 2001, για την εφαρμογή της οδηγίας 89/106/ΕΚ του Συμβουλίου όσον αφορά την ταξινόμηση των στεγών και επικαλύψεων στεγών ανάλογα με τις επιδόσεις τους απέναντι σε εξωτερική πυρκαγιά (3) εγκρίθηκε ένα σύστημα ταξινόμησης σε κατηγορίες.
            
         
               (5)
            
            
               Στην περίπτωση ορισμένων χαλύβδινων φύλλων επικάλυψης στέγης επιχρισμένων με πλαστισόλη (plastisol), είναι αναγκαία η χρήση της ταξινόμησης που καθορίζεται στην απόφαση 2001/671/ΕΚ.
            
         
               (6)
            
            
               Οι επιδόσεις αντίστασης έναντι εξωτερικής πυρκαγιάς πολλών δομικών προϊόντων ή και υλικών, κατά την έννοια της ταξινόμησης που προβλέπεται στην απόφαση 2001/671/ΕΚ, είναι επαρκώς τεκμηριωμένες και γνωστές στους υπεύθυνους για θέματα πυρασφάλειας στα κράτη μέλη ώστε να μην απαιτείται δοκιμή για τη συγκεκριμένη αυτή παράμετρο επιδόσεων.
            
         
               (7)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τεχνικών έργων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα δομικά προϊόντα ή και υλικά που πληρούν όλες τις απαιτήσεις της παραμέτρου «επιδόσεις αντίστασης έναντι εξωτερικής πυρκαγιάς» χωρίς να απαιτείται περαιτέρω δοκιμή παρατίθενται στο παράρτημα.
   Άρθρο 2
   Οι ειδικές κατηγορίες που πρέπει να εφαρμόζονται στα διάφορα δομικά προϊόντα ή και υλικά, στο πλαίσιο της ταξινόμησης των επιδόσεων αντίστασης έναντι εξωτερικής πυρκαγιάς που εγκρίθηκε με την απόφαση 2001/671/ΕΚ, παρατίθενται στο παράρτημα της παρούσας απόφασης.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 25 Μαΐου 2005.
      
         
            Για την Επιτροπή
         
         Günter VERHEUGEN
         
            Αντιπρόεδρος
         
      
   
   
      (1)  ΕΕ L 40 της 11.2.1989, σ. 12· οδηγία όπως τροποποιήθηκε τελευταία από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).
   
      (2)  ΕΕ C 62 της 28.2.1994, σ. 1.
   
      (3)  ΕΕ L 235 της 4.9.2001, σ. 20.
   
      ΠΑΡΑΡΤΗΜΑ
      Στους πίνακες που καθορίζονται στο παρόν παράρτημα απαριθμούνται τα δομικά προϊόντα ή και υλικά που πληρούν όλες τις απαιτήσεις της παραμέτρου «επιδόσεις αντίστασης σε εξωτερική πυρκαγιά» χωρίς να απαιτείται περαιτέρω δοκιμή.
      Πίνακας
      Κατηγορίες επιδόσεων αντίστασης έναντι εξωτερικής πυρκαγιάς για χαλύβδινα φύλλα στέγης επιχρισμένα με πλαστισόλη
      
                  Προϊόν
               
               
                  Κατηγορία (1)
                  
               
            
                  
                     Χαλύβδινα φύλλα επικάλυψης στέγης επιχρισμένα με πλαστισόλη όπως καθορίζεται στη συνέχεια και όταν ενσωματώνονται σε σύστημα επικάλυψης στέγης με ενιαία στρώση ή πολλαπλές στρώσεις σύμφωνα με όσα περιγράφονται κατωτέρω
               
               
                  BROOF (t1)
                  BROOF (t2)
                  BROOF (t3)
               
            
                  Φύλλα στέγης σύμφωνα με τις κατηγορίες EN 14782 και EN 14783, που περιλαμβάνουν χαλύβδινα φύλλα μορφοποιημένης διατομής, επίπεδα φύλλα ή πλάκες από επικαλυμμένο γαλβανισμένο χάλυβα σε ρολούς ή από χάλυβα επικαλυμμένο με κράμα αλουμινίου ψευδαργύρου πάχους ίσου ή μεγαλύτερου από 0,40 mm με οργανική εξωτερική (εκτεθειμένη στις καιρικές συνθήκες) επικάλυψη και, προαιρετικά, με οργανική επικάλυψη του εσωτερικού τμήματος. Η εξωτερική επικάλυψη αποτελείται από μία στρώση πλαστισόλης που απλώνεται σε υγρή κατάσταση μέγιστου ονομαστικού πάχους ξηράς μεμβράνης 0,200 mm, με PCS ίσο ή μικρότερο από 8,0 MJ/m2 και μέγιστη ξηρά μάζα 330 g/m2. Η οργανική επικάλυψη της εσωτερικής πλευράς (εάν υπάρχει) έχει μέγιστο PCS 4,0 MJ/m2 και μέγιστη ξηρά μάζα 200 g/m2.
                  Σύστημα επικάλυψης στέγης με μία στρώση που περιλαμβάνει μία απλή μη μονωμένη επικάλυψη στέγης προσαρμοσμένη σε δομή στήριξης (με συνεχείς ή διακεκομμένες σιδηροτροχιές) κατηγορίας πυραντίστασης Α2-s1, d0, ή καλύτερη.
                  Σύστημα επικάλυψης στέγης με πολλαπλές στρώσεις στο οποίο τα επιχρισμένα με πλαστισόλη χαλύβδινα φύλλα αποτελούν την εξωτερική στρώση μίας κατασκευής με πολλαπλά στοιχεία, όπου η δομή στήριξης ταξινομείται στην κατηγορία πυραντίστασης Α2-s1, d0 ή σε καλύτερη, και στο οποίο αμέσως κάτω από τα επιχρισμένα με πλαστισόλη χαλύβδινα φύλλα υπάρχει μία μονωτική στρώση πυραντίστασης κατηγορίας Α2-s1, d0 ή καλύτερη. Η μόνωση αυτή θα αποτελείται από ομοιόμορφο ορυκτό βάμβακα συμβατό προς EN 13162 σε περίβλημα από ίνες γυαλιού ελάχιστου πάχους 10 kg/m3 (μέγιστης ονομαστικής περιεκτικότητας σε ρυτίνη 5 % κατά βάρος) και πάχους ≥ 80 mm, ή λιθοβάμβακα ελάχιστου πάχους 25 kg/m3 (μέγιστης ονομαστικής περιεκτικότητας σε ρυτίνη 3,5 % κατά βάρος) και πάχους ≥ 80 mm.
                  Αρμοί. Στην περίπτωση που η εξωτερική επικάλυψη με φύλλα περιλαμβάνει αρμούς, αυτοί θα έχουν ως εξής:
                  
                              —
                           
                           
                              Φύλλα τραπεζοειδούς διατομής — πλευρικές επικαλύψεις με επικάλυψη τουλάχιστον μίας νεύρωσης και ακραίες επικαλύψεις τουλάχιστον 100 mm.
                           
                        
                              —
                           
                           
                              Ημιτονοειδή κυματοειδή φύλλα — πλευρικές επικαλύψεις με επικάλυψη τουλάχιστον 1,5 αυλάκωσης και ακραίες επικαλύψεις τουλάχιστον 100 mm.
                           
                        
                              —
                           
                           
                              Επίπεδα φύλλα/πλάκες — πλευρικοί αρμοί και ακραίες επικαλύψεις τουλάχιστον 100 mm.
                           
                        
                              —
                           
                           
                              Συστήματα μόνιμης ραφής — οι αρμοί πλευρικής επικάλυψης θα ενσωματώνουν κατακόρυφη μόνιμη επικαλυπτόμενη ή καλυμμένη ραφή που θα είναι επαρκής για να διασφαλίζει τη συνεχή στενή επαφή μεταξύ των φύλλων και θα παρέχει υδατοστεγανό αρμό και κατά περίπτωση οι ακραίοι αρμοί θα έχουν ελάχιστη επικάλυψη 100 mm.
                           
                        Τα στεγανωτικά υλικά πρέπει να είναι από μαστίχη βουτυλίου ή παρόμοιο υλικό με ονομαστική πυκνότητα 1 500-1 700 kg/m3 και θα εφαρμόζονται κατά συνεχή τρόπο εντός της επικαλυπτόμενης περιοχής του αρμού με αναλογία 45 g/m.
                  Στερεώσεις. Τα φύλλα επικάλυψης στέγης στερεώνονται στην κατασκευή στήριξης με τη χρησιμοποίηση μεταλλικών μηχανικών στερεώσεων κατάλληλων να παρέχουν δομική σταθερότητα στην κατασκευή της στέγης με πρόσθετες μεταλλικές μηχανικές στερεώσεις που χρησιμοποιούνται για τη διασφάλιση της συνεχόμενης στενής επαφής μεταξύ των φύλλων και την διαμόρφωση υδατοστεγών αρμών.
               
            
         (1)  Κατηγορία επιδόσεων έναντι εξωτερικής πυρκαγιάς όπως προβλέπεται στο παράρτημα της απόφασης 2001/671/ΕΚ.